แขวงทางหลวงชนบทอำนาจเจริญ จัดประชุมรับฟังความคิดเห็นของประชาชนโครงการสำรวจออกแบบถนนสาย ค2 และ ข4
แขวงทางหลวงชนบทอำนาจเจริญ จัดประชุมรับฟังความคิดเห็นของประชาชนโครงการสำรวจออกแบบถนนสาย ค2 และ ข4


 นายสิริรัฐ ชุมอุปการ  ผู้ว่าราชการจังหวัดอำนาจเจริญ เป็นประธานเปิดการประชุมรับฟังความคิดเห็นของประชาชนโครงการสำรวจออกแบบถนนสาย ค2 และ ข4 ผังเมืองรวมอำนาจเจริญ จังหวัดอำนาจเจริญ ที่ห้องประชุม สำนักงานเขตพื้นที่การศึกษาประถมศึกษาอำนาจเจริญ โดยสำนักงานแขวงทางหลวงชนบทอำนาจเจริญ จัดโครงการดังกล่าว ซึ่งเป็นถนนเชื่อมโยงโครงค่ายการคมนาคมและขนส่งของจังหวัดอำนาจเจริญ ซึ่งจะสามารถช่วยลดปัญหาการจราจรในเขตเมือง ทำให้การเดินทางมีความสะดวกและรวดเร็วมากยิ่งขึ้น 


นายปรพัทธ์ ภูงามทอง ผู้อำนวยการแขวงการทางหลวงชนบทอำนาจเจริญ เปิดเผยว่า ถนนสาย ค2 กำหนดให้มีเขตทางกว้าง 30 เมตร โดยเริ่มต้นจากทางหลวงแผ่นดินหมายเลข 212 บริเวณ กม. 507 000 ไปทางทิศตะวันออกตัดกับคลองชลประทานและลำห้วยปลากแดก จากนั้นแนวเส้นจะมุ่งไปทางทิศตะวันออกเฉียงใต้ ตัดผ่านพื้นที่เกษตรกรรม ทางสาธารณประโยชน์และคลองชลประทาน ซึ่งแนวเส้นจะติดกับทางหลวงแผ่นดินหมายเลข 202 (ถนนอรุณประเสริฐ) บริเวณ กม. 320 200 ต่อจากนั้นแนวเส้นทางจะตัดผ่านพื้นที่เกษตรกรรม ตัดผ่านคูน้ำ อ้อมไปทางด้านทิศตะวันออกของบ้านโนนจาน จากนั้นแนวเส้นจะมุ่งไปทางทิศตะวันตกเฉียงใต้ ตัดกับถนนอุดมฤกษ์ และถนน อจ.ถ. 10063 และเข้าต่อเชื่อมกับถนนสาย ข4 รวมระยะทาง ถนนสาย ค2 ความยาวประมาณ 6,875 เมตร จากนั้นตามแนวเส้นทาง ข4 แนวเส้นทางมุ่งหน้าไปทางทิศตะวันตก ผ่านพื้นที่เกษตรกรรม เข้าบรรจบกับทางหลวงแผ่นดิน หมายเลข 212 ที่บริเวณ กม. 512 900 ซึ่งเป็นจุดสิ้นสุดโครงการ รวมระยะทางของโครงการประมาณ 8.400 กิโลเมตร ทั้งนี้กรมทางหลวงชนบทได้พิจารณาแล้วเห็นว่าโครงการสำรวจออกแบบถนนสาย ค2 และ ข4 ผังเมืองรวมอำนาจเจริญ เป็นถนนที่สามารถเชื่อมโยงระบบโครงค่ายการคมนาคมให้มีความสมบูรณ์ยิ่งขึ้น จึงมีความจำเป็นที่จะต้องดำเนินการสำรวจออกแบบรายละเอียดและดำเนินการก่อสร้างต่อไป กรมทางหลวงชนบทจึงมอบหมายให้กลุ่มบริษัทที่ปรึกษา บริษัทสยาม เยนเนอรัล เอ็นจิเนียริ่ง คอนซัลแตนท์ จำกัด และบริษัทเชนี่ เอนจิเนียริ่ง คอนซัลแตนท์ จำกัด เป็นผู้ดำเนินการศึกษาออกแบบโครงการ ซึ่งในการดำเนินโครงการ กรมทางหลวงชนบท ได้เล็งเห็นความสำคัญของการมีส่วนร่วมของประชาชนในทุกภาคส่วน ตลอดจนหน่วยงานราชการและหน่วยงานที่เกี่ยวข้อง ได้มีส่วนร่วม ทั้งร่วมคิด ร่วมตัดสินใจ และร่วมกันพัฒนาโครงการ เพื่อประโยชน์ต่อชุมชน ท้องถิ่น และสังคมโดยรวม จึงได้จัดประชุมรับฟังความคิดเห็นของประชาชน เพื่อประชาสัมพันธ์และการให้ข้อมูลข่าวสารี่ถูกต้องแก่ประชาชน พร้อมทั้งรับฟังความคิดเห็น ข้อเสนอแนะ ตลอดจนความต้องการของผู้มีส่วนเกี่ยวข้องต่อการพัฒนาโครงการควบคู่กันไป โดยจะนำเอาข้อคิดเห็น ข้อเสนอแนะที่ได้ไปพิจารณาประกอบการศึกษาวิเคราะห์ ออกแบบ ตลอดจนการกำหนดมาตรการป้องกันและลดผลกระทบที่อาจจะเกิดขึ้นจากการพัฒนาโครงการ เพื่อให้โครงการมีความเหมาะสมและสอดคล้องกับความต้องการของชุมชนภายใต้หลักวิชาการ ในการศึกษาและออกแบบทางวิศวกรรม โดยผู้เข้าร่วมประชุมประกอบด้วย หน่วยงานราชการ รัฐวิสาหกิจ กลุ่มองค์กรปกครองส่วนท้องถิ่น ผู้นำชุมชนในพื้นที่ และแกนนำทางความคิด กลุ่มประชาชนในชุมชนที่อาจจะได้รับผลกระทบจากการพัฒนาโครงการ รวม 200 คน